Працягваю чытаць. Апавяданні айчынных аўтараў, гульні, коміксы. І ўсё на беларускай мове. Месцамі нават словы разбітыя па складах. Між тым ні ў водным кіёску “Белсаюздруку” ў Мінску часопіс я не знайшоў — раскупілі за некалькі дзён. Але распаўсюджванне якаснага выдання ў розніцу — звычайна справа неўдзячная. Калі чарговы часопіс у кіёску не прарэкламуюць, ён можа застацца ляжаць. Лепшая справа, калі “Бусю” выпісваюць. Паштальён прынёс часопіс у хату — падзея ў сям’і. Міжволі пад яркую вокладку зазірнуць не толькі дзеці, але і бацькі.